runetrust/blame-folketinget-dk huggingface dataset:
Mette Thiesen (DF), 2023-12-01:
Tusind tak.
Jeg vil egentlig ikke sige så meget nu; jeg vil vente, til jeg skal holde min ordførertale senere i ordførerrækken.
Men jeg vil egentlig bare kort give en forklaring på, hvorfor vi i Dansk Folkeparti mener, det her er et vigtigt emne at drøfte og et vigtigt emne at adressere.
Svær overvægt er meget invaliderende for dem, det rammer.
Rigtig mange af dem, som rammes af svær overvægt, er højst sandsynligt også nogle mennesker, som lider af en eller anden form for spiseforstyrrelse.
Der følger rigtig mange sygdomme med – hjerte-kar-sygdomme, andre livsstilssygdomme, diabetes osv.
I dag har vi et A-hold og et B-hold: der er dem, der har råd til den dyre vægttabsmedicin, og så er der dem, der ikke har.
Og det er jo noget af det, vi godt vil gøre op med.
Hvis man eksempelvis ser på de tal, der er i forhold til den her vægttabsmedicin Wegovy, ved vi, at den nedsætter risikoen for hjerte-kar-sygdomme med omkring 20 pct. Så ud over at vi mener, at en tilskudsmodel for mennesker med svær overvægt, men selvfølgelig en bæredygtig tilskudsmodel, måske kan forebygge, at man ender med en decideret operation, altså enten det, der hedder en gastric sleeve-operation eller en gastrisk bypassoperation, så mener vi sådan set også, det vil være godt for det enkelte menneske at komme ud af den her svære overvægt.
Men det er også noget, der vil være rigtig godt for samfundsøkonomien, fordi man i den anden ende ikke ender på hospitalet med livsstilssygdomme og andre følgesygdomme på grund af det her.
Jeg glæder mig rigtig meget til en debat, og det er derfor, vi har indkaldt til en forespørgselsdebat – fordi vi synes, det er et utrolig vigtigt emne at adressere.
Så jeg vil lade det være ordene herfra for nu, og så holder jeg min ordførertale i talerrækken, som vi plejer.
Tusind tak, og også tak til ministeren for hele den her debat.
Jeg synes faktisk, vi er kommet ret godt rundt om det.
At Dansk Folkeparti foreslår et tilskud til eksempelvis mennesker med et bmi på over 30 og forskellige følgesygdomme, eller at det måske skal være med et bmi på over 35 og forskellige følgesygdomme, er jo faktisk lige præcis derfor, vi står her i dag; det er jo, fordi vi sparkede gang i den debat.
Jeg synes, den er vigtig, og jeg synes, hele debatten i dag viser, hvor vigtig den er.
Jeg synes også, det er rigtig rart, at ministeren er så åben over for at kigge på det her område, for det er problematisk.
Jeg tror ikke, der er nogen – måske med enkelte undtagelser – der sidder her og tænker, at det her er en hurtig løsning.
Men der er i hvert fald en åbning over for at kigge på, hvordan vi hjælper bedre.
Sophie Løhde (V), 2023-12-01:
Tak til ordføreren for de gode bemærkninger, herunder jo også altså i forhold til spørgsmålet om, hvor det er, vi også kan blive udfordret, når det handler om nogle af de økonomiske udfordringer på det her område i en situation, hvor der både er forsyningsproblemer, og hvor der også er relativt begrænset konkurrence på markedet, må man sige.
Det er jo også noget af det, der har haft meget stor betydning for, hvilke priser producenterne kræver for de pågældende lægemidler.
Det er også derfor, jeg faktisk synes, at den ansøgning, der i øjeblikket ligger hos Lægemiddelstyrelsen omkring risikodeling, er interessant.
Kirsten Normann Andersen (SF), 2023-12-01:
Altså, jeg er ikke enig i, at der har været berøringsangst på området.
Jeg mener faktisk også, at sundhedsmyndighederne har opstillet nogle ganske fornuftige kriterier for, hvornår man kan bruge det her produkt, og hvornår man ikke kan bruge det.
Jeg har en oplevelse af, at der i lægeverdenen er nogle, der har set, at det her kunne være en guldrandet forretning for dem, f.eks. onlineklinikker, som udskriver recepter uden at have set patienterne først.
Det synes jeg faktisk er under al kritik i forhold til det.
Men jeg lytter mig også til, at ministeren siger, at der er forhandlinger omkring prisfastsættelse med delt risikovillighed i forhold til tilskud, og det synes jeg er et spændende bud på en løsning.
Mette Thiesen (DF), 2023-12-01:
Jeg er sådan set altid klar på, at man får afdækket det.
Vi har jo tidligere set eksempler på, at man har fået noget ud, som man ikke har kendt langtidsvirkningerne af.
Så det er jo ikke ukendt, hverken på vaccineområdet eller på medicinalområdet generelt.
Så det anerkender jeg fuldt ud.
Jeg synes i hvert fald, at der har været en vis berøringsangst i forhold til det her igennem rigtig, rigtig lang tid, og jeg synes, det er problematisk, for som ordføreren selv siger, er det en meget, meget stor procentdel af danskerne, der lider af svær overvægt.
Kirsten Normann Andersen (SF), 2023-12-01:
Jeg er enig i, at det er vigtigt at forebygge og også at gøre det meget tidligt, så vi helt kan slippe for at skulle bruge medicin, operationer og andet i løsningen til patienter, som lider af svær overvægt.
Jeg efterspørger også, at vi får mere viden.
Der er jo ingen tvivl om, at den største viden, vi har lige nu, har vi fra den medicinalindustri, som har produceret medicinen.
Vi kender det jo også fra ganske mange andre områder, hvor medicinalindustrien selv reklamerer ganske kraftigt for deres nye produkter, og det får patienter til at efterspørge den.
Så virkningen mener jeg faktisk ikke vi har sådan ubetinget dokumentation for i forhold til alle patienter endnu.
Vi kender heller ikke langtidsvirkningerne, bl.a. i forhold til spørgsmålet om, om patienter måske risikerer at skulle have livsvarig behandling.
Mette Thiesen (DF), 2023-12-01:
Tak for det, og tak for talen.
Jeg kunne godt tænke mig at høre ordføreren om noget.
Som jeg sagde i min tale, har jeg selv en bekendt, som var igennem en af de her operationer.
Det var så i det offentlige, og der blev begået fejl og alt muligt andet, så jeg tror, at hun ville have foretrukket at have valgt et af de private tilbud, men det er så, hvad det er.
Vi er nødt til at kigge på den samlede løsning.
Men mener ordføreren ikke også, at det er at foretrække, hvis man i langt højere grad, end man gør i dag, forebygger svær overvægt, så man netop forebygger, at folk skal opereres?
Så vil jeg sige, at når der pludselig er kommet noget medicin på markedet, som er så effektfuld og så virksom mod noget, som har været et problem igennem efterhånden mange år, så er det jo nok ikke så mærkeligt, at det bliver meget efterstræbt.
Men mener ordføreren ikke, at det er vigtigt at forebygge langt mere på det her område, end vi gør i dag?
Christoffer Aagaard Melson (V), 2023-12-01:
Tak for ordet.
I Danmark ser vi desværre også en kedelig udvikling med hensyn til svær overvægt, og det er en stigende udfordring.
Næsten 1 million danskere kæmper med svær overvægt.
Det skal vi tage alvorligt for samfundets skyld, men særlig for den enkeltes skyld, der kæmper med de udfordringer, som svær overvægt kan give.
Derfor er det også rigtig vigtigt for os, at vi giver gode muligheder for forebyggelse og behandling af overvægt, og derfor er vi også rigtig glade for, at det er et af fokusområderne i regeringsgrundlaget og noget, som vi arbejder med.
Vi skal tage ansvar for de overordnede rammer, men hvad angår tilskud til konkret medicin såsom Novo Nordisks vægttabsmedicin Wegovy, er vores holdning egentlig ret simpel: Vi ønsker ikke fra politisk side at gøre os klogere end Lægemiddelstyrelsen og Medicintilskudsnævnet ved politisk at udpege, hvilke medicinske præparater der skal gives offentligt tilskud til.
Vi er bange for, at det vil blive en glidebane, der kan underminere danskernes tiltro til, at der ligger saglige og faglige overvejelser bag prioriteringerne i vores sundhedsvæsen.
Vi har stor tillid til fagligheden hos de dygtige ansatte i Lægemiddelstyrelsen og i Medicintilskudsnævnet, og jeg er helt sikker på, at de er bedre til at vurdere den behandlingsmæssige værdi af en specifik medicin i forhold til prisen, end jeg selv er.
Medicintilskudsnævnet har i forbindelse med den konkrete ansøgning i forbindelse med Wegovy vurderet, som flere tidligere ordførere også har været inde på, at der er en meget høj omkostning ved at give det til en meget bred målgruppe, der lever med svær overvægt.
Det skal dog siges, at udviklingen af vægttabsmedicin går stærkt, og det vil også kunne medføre, at Medicintilskudsnævnet på et senere tidspunkt vil komme frem til en anden vurdering end den nuværende, f.eks. i forhold til en mindre målgruppe, hvilket vi også har hørt flere af de tidligere ordførere være inde på.
Det er en udvikling, vi vil følge med i i forbindelse med hele den debat, vi skal have, i forhold til hvordan vi bliver bedre til at behandle og forebygge overvægt.
Tak for ordet.
Maria Durhuus (S), 2023-12-01:
Jeg mener, det er utrolig vigtigt at kigge på det hele menneske og årsagen til, at man havner, hvor man havner.
Jeg mener derfor også, det er uendelig vigtigt, at vi får landet spørgsmålet om Wegovy på den rigtige måde.
For vi har set andre gange, hvor man har lavet de hurtige løsninger, at det faktisk er endt med at have en meget, meget større samfundsomkostning.
Vi så, hvordan de kom ind på de offentlige hospitaler, når noget gik galt, fordi man på privathospitalerne blev udskrevet efter 12 timer, mens man på de offentlige hospitaler lå der i 5 dage, og når de kom ind, lukkede de en hel akutmodtagelse, fordi de var så syge, og fordi det var så farligt.
Mette Thiesen (DF), 2023-12-01:
Tusind tak.
Og tak for en som altid rigtig god tale fra ordførerens side.
Der er selvfølgelig tidligere truffet politiske beslutninger, når man har villet prioritere på sundhedsområdet, eksempelvis på vaccineområdet, for bare at tage et konkret eksempel.
Men lad os lægge det til side.
Jeg er fuldstændig enig i det, ordføreren siger om, at det her ikke er en lynløsning, altså at man bare kan sige, at så er der tilskud til vægttabsmedicin, og så løser problemerne sig.
Det var egentlig også det, jeg forsøgte at adressere i min tale, for der er rigtig mange andre ting, der også gør sig gældende.
Jeg har faktisk lige i dag fået svar på et spørgsmål, som jeg stillede for nogen tid siden, for der var noget, der undrede mig.
Jeg har en bekendt, som fik den her operation, og jeg kan ikke huske, om det var en gastric sleeve-operation eller en gastrisk bypassoperation, men hvor der ikke fulgte psykologhjælp med efterfølgende.
Det undrede mig faktisk lidt, for én ting er, at du får noget hjælp til en diætist, men der er altså nogle – og jeg tror, det er flere, end man egentlig tror – som får svær overvægt på grund af bl.a. en spiseforstyrrelse.
Mener ordføreren ikke også, at det er vigtigt at kigge på hele indsatsen, når vi både skal forebygge og behandle svær overvægt?
Louise Brown (LA), 2023-12-01:
Jamen det er jo netop det, som jeg også forsøgte at sige til fru Mette Thiesen før, altså at der jo er nogle mennesker, for hvem det her er en kæmpe lidelse, og for hvem det er en sygdom.
Men der er også nogle mennesker, som lever godt og lever for godt og oven i det også har en psykisk sygdom, som betyder, at der er noget andet, der gør, at de spiser.
Og det er jo der, vi er nødt til at blive dygtige til at finde ud af, hvad det så er, der er på spil.
I forhold til børn tror jeg bare vi skal passe vildt meget på med netop at tale alt for meget om overvægt og kropsidealer, og hvad ved jeg.
Der var altså også børn i min klasse, som var godt i stand, og som er helt normalvægtige i dag.
Så jeg tror, vi skal passe på med ikke at have et overdrevet fokus på børns overvægt.
Runa Friis Hansen (EL), 2023-12-01:
Tak for det.
På den måde kunne vi jo komme af med en hel masse af den sociale ulighed, vi ser i sundhed.
Tilskud til vægttabsmedicin lyder jo også besnærende, når man tænker på de borgere, det kunne komme til gode, for hvem udgiften til den her vægttabsmedicin er en stor økonomisk belastning, både for dem, som er på overførselsindkomst, og for mange andre grupper.
Så er der en masse men'er i den her sag.
For hvad er det egentlig, vi ved om den her medicin?
Og der er meget få års erfaring med den; vi kender ikke konsekvenserne på lang sigt.
Der dukker løbende historier op om alle mulige alvorlige bivirkninger og en øget risiko for alvorlige sygdomme ved brug af medicinen.
Vi kender altså ikke konsekvenserne på sigt.
I dag udskrives der voldsomt mange recepter på den her form for medicin til mennesker, der ikke har et sundhedsmæssigt behov herfor.
Mere end hver tiende recept er udskrevet af læger uden et ydernummer, typisk på onlineklinikker af læger, der end ikke har set patienten.
Det er til stor potentiel skade.
Der er behov for at stramme op på reglerne, og der kan jeg forstå på ministeren, at der er et arbejde i gang og måske også allerede et arbejde gjort.
Det er jo rart at høre.
I USA er medicinen kendt som Hollywoods favorit.
Her er Wegovy godkendt til børn ned til 12-årsalderen.
Vi er stærkt bekymrede for betydningen i forhold til vores kropsopfattelse, udviklingen af spiseforstyrrelser og stigmatisering af mennesker, som er tykke og glade for at være det.
Vi skal have lov til at se ud på den måde, vi gør.
Vi bliver også nødt til at spørge os selv: Hvem er det egentlig, der har interesse i det her forslag?
Hvem er det, der tjener godt på det?
Ja, det gør medicinalindustrien i høj grad.
Så længe der ikke er større åbenhed og gennemsigtighed i prissætningen af medicin, vil det øgede tilskud være en blankocheck til Novo Nordisks aktionærer.
Regionernes budgetter, som er meget aktuelle at tale om lige i øjeblikket, i hvert fald når man kommer fra Nordjylland, er lige så tydeligt virkelig pressede.
I Region Nordjylland nedlægges der 229 stillinger.
Det kan godt være, at nogle af stillingerne ikke er besatte lige nu, og det kan godt være, at det ikke er reelle mennesker, der bliver fyret, men tallet er trods alt det, der er blevet sagt: 229.
Vi vil gerne være med til at drøfte, hvordan vi gør det på det her område, men vi håber også, at I andre også har lyst til at drøfte andre former for medicin, som er rigtig dyr – det kunne være adhd-medicin – og som også skaber ulighed i sundhed.
Lars Boje Mathiesen (UFG), 2023-12-01:
Men det er der så nogle, der taler om.
Og grunden til, at jeg sad med hovedet nede i computeren, var, at ordførerens egen formand var ude i august 2022 og udtale: »Gratis medicin til alle svært overvægtige med et BMI over 30« .
Så det er derfor, jeg bringer det op.
Det er, fordi ordførerens formand har sagt det.
Så ved jeg godt, at det godt kan være, at man nu siger, at det ikke lige var det, man mente, men det var jo det, man gik til valg på.
Der lød det godt, og så var det jo det, man gik ud med.
Det kan da godt være, man har haft en intern diskussion i DF, hvor man så endnu en gang finder ud af det og siger: Okay, det, vi lige har foreslået her, har vi så ikke lige finansiering til, og 32 eller 25 mia. kr. kan vi så heller ikke finde.
På samme måde er DF kommet med en lang række andre forslag, som man ikke har finansiering til, og som man så trækker i land på, når man finder ud af, hvad det rent faktisk kommer til at koste.
Det har hr. Morten Messerschmidt sagt, og derfor refererede jeg sådan set bare til det.
Mette Thiesen (DF), 2023-12-01:
Tak for talen.
Jeg er sådan set også enig i rigtig mange ting.
Nu ved jeg godt, at ordføreren sad og kiggede ned i sin computer og måske ikke fulgte så meget med i den debat, der har været, men det her handler jo ikke om, at man skal give tilskud til overvægtsmedicin til alle med et bmi over 30.
Det har alle ordførere sådan set sagt hele vejen rundt.
Det er slet ikke det, vi taler om.
Vi taler om, om man skal finde en bæredygtig tilskudsmodel for medicin, der kan forebygge ret svære livsstilssygdomme, som koster samfundet over 13 mia. kr. årligt, og om det skal være en del af en bred pakke til netop at forhindre, at man kommer derud.
Så det var egentlig bare for lige at opklare det.
Der er ikke nogen her, der taler om, at alle med et bmi over 30 skal have tilskud til noget medicin.
Men der er grundlæggende tale om at forebygge meget, meget svære livsstilssygdomme.
Lars Boje Mathiesen (UFG), 2023-12-01:
Det er, efter at ordføreren har tabt sig lidt, så har han problemer med vægtbalancen dernede, tror jeg.
Nå, det her er en rigtig god debat, for det handler jo om, hvor meget staten skal hjælpe folk med de rigtige og de rette livsvalg, og hvor meget man skal give tilskud til, og hvor meget man skal have folk til selv at finansiere det, som de ønsker.
Lad mig bare slå det fast: Jeg synes, det er en dårlig idé at bruge, om det så er 25 eller 32 mia. kr. på at tilbyde det her til alle, der har et bmi over 30.
Jeg synes, det er en dum idé; jeg synes, det er en dårlig idé.
Jeg synes, at gratis medicin til alle overvægtige med et bmi på over 30 er en dårlig idé.
Jeg anerkender også – bare lige for, at der ikke er folk, der skyder mig andet i skoene – at det er komplekst, og at det er en udfordring med overvægt.
På sundhed.dk står der, at 99 pct. skyldes et livsstilsvalg – dårligt livsstilsvalg – og 1 pct. skyldes hormonforstyrrelser.
Derudover står der, at der er omkring 40.000, som lider af bed – det, der hedder binge eating disorder.
Så der er folk, som har problemer med de her ting.
Folk siger, der skal lighed i sundhedssystemet.
Det er sådan en præmis, som aldrig kommer til at ske.
Det er et skisma.
Vi har 2,7 millioner danskere, som i dag har en privat sundhedsforsikring.
Men jeg tror ikke, den rette løsning på det her er, at staten træder endnu et skridt ind og umyndiggør og klientgør folk og siger: Når I ikke kan det her, ordner vi også det her for jer med et tilskud.
Jeg vil meget, meget hellere have, at man herindefra sænkede skatten og sænkede afgifterne.
Det kunne være, man fjernede momsen.
At fjerne momsen på fødevarer synes jeg er en god idé.
Jeg synes, man kunne fjerne momsen på en lang række ting.
Men jeg så hellere – og nu koster det her produkt så et sted mellem 1.300 og 2.400 kr. om måneden – at vi sænkede skatten med de 1.300-2.400 kr., for så ville folk jo have midler til at træffe det her valg.
Jeg anerkender, at der er folk, der har en svær økonomi nu, og som måske ikke synes, de kan finde de her penge, men der er også mennesker derude nu – når man kan se den her efterspørgsel, der er på det her produkt – som godt ville kunne finansiere det her selv.
Jeg forstår godt, at det ville være rarere, hvis det blev en finansiering over fælleskassen, men der er også noget, der hedder personligt ansvar.
Jeg så meget hellere, at staten lod være med at tage så mange af folks penge, og så havde folk penge, så de kunne bruge de her 1.300-2.400 kr. om måneden, hvis det var på den måde og ad den vej, de gerne ville have at deres vægttab skulle ske.
Så det skal ligesom være ordene herfra.
Kim Edberg Andersen (NB), 2023-12-01:
Det er det her med forhandlinger, jeg vil sige noget om som nordjyde.
Lad os sige, at jeg vil købe en bil.
Så det er det samme.
Altså, jeg synes, at vi skal sætte os ned og få snakket om det og så se, om vi kan finde en fælles vej.
Det er mere der, jeg vil hen.
Ja, det er god medicin.
Man kan så også stødes lidt af, at hvis man går ind på producentens hjemmeside, så siger de, at man skal tage den resten af livet.
Derfor – og det har vi jo allerede været inde på i dag – skal der også noget andet til.
Jeg ved godt, at man ikke lige stopper med at tage den sidste sprøjte, og vupti, så tager man 30 kg på igen.
Men vi skal i hvert fald sikre os, at det er noget, der bliver gjort fornuftigt, ligesom det er med bypassoperationer.
Mette Thiesen (DF), 2023-12-01:
Tusind tak.
Det har i hvert fald været mig meget magtpåliggende at italesætte i den vedtagelsestekst, som vi fra Dansk Folkepartis side har formuleret, at man netop skal sætte sig ned i nogle forhandlinger og kigge på en bæredygtig tilskudsmodel.
For vi er fuldstændig enige om, at den her vægttabsmedicin både er ny, men også meget effektiv, som jeg talte med en tidligere ordfører om, og at det selvfølgelig skal være en del af en samlet løsning til mennesker, som har meget, meget svære udfordringer med overvægt.
Kim Edberg Andersen (NB), 2023-12-01:
Det accepterer jeg fuldt ud, og jeg er helt sikker på, at tallene også er rigtige.
Men det, jeg siger, er, at det, vi mangler nu, er samtalen og det at sætte os ned og dybest set se hinanden i øjnene og sige: Okay, hvad er plusserne og minusserne?
For det, jeg ville være ked af, var jo, hvis vi gjorde det her ufuldstændigt.
Jeg synes, at det her er et rigtig godt første skridt.
Det synes jeg faktisk at det er, og jeg har også selv udtalt mig positivt i forhold til det.
Der er nogle snit, jeg gerne vil være sikker på at vi får lagt, sådan at det netop ikke er sådan, at jeg kan gå ind og få det, eventuelt med tilskud, fordi jeg rammer en eller anden vægt.
Altså, vi skal gøre det her med omtanke.
Der er helt klart en gruppe af danskere derude, der dybest set har brug for den her hjælp, men vi har også et ansvar i forhold til ikke bare at bruge den uden omtanke.
For der er ingen tvivl om, at fedmemedicin jo var den hellige gral i mange, mange år.
Så vi skal bare lige passe på med ikke at hoppe med på det første og det bedste, men jeg er enig i, at der bestemt er en gruppe af folk, der har brug for det.
Jeg tror faktisk også, at det vil vise sig, at ordføreren har ret i, at det samfundsøkonomisk vil være en gevinst.
Det ved ordføreren; det er vi helt med på.
Mette Thiesen (DF), 2023-12-01:
Tusind tak.
Jeg tror, at det er omkring 25 mia. kr., hvis det var alle med et bmi over 30.
Det var også derfor, at det var vigtigt for mig at specificere det.
Men det var faktisk ikke det, jeg spurgte ind til i sin tid.
Jeg har også masser af gode bekendte, som har et bmi over 30.
Man kan ikke bare regne med bmi, for der er også spørgsmålet om, om du træner eller ej.
Jeg er sådan en tyndfed type, så mit bmi er anderledes.
Der er sådan set mange ting i det, men tak for en god ordførertale.
Det, vi også bare er nødt til at tage med i betragtning, er, at det koster ca. 13,8 mia. kr. i samfundsøkonomiske omkostninger om året i forhold til mennesker med svær overvægt.
Og hvis man kigger på den rapport, som Sundhedsstyrelsen har lavet for 2023, viser den, at der årligt er 750 ekstra dødsfald, at der er henholdsvis 8.729 og 3.096 tabte leveår for voksne mænd og voksne kvinder med svær overvægt, og at voksne med svær overvægt sammenlagt har 1,5 millioner flere sygedage, mere langvarigt sygefravær, og at der er 352 flere nytilkendte førtidspensioner om året.
Så ud over det menneskelige aspekt er vi også bare nødt til at tage samfundsøkonomien med i betragtning.
Mette Thiesen (DF), 2023-12-01:
Tusind tak.
Der er jo ingen tvivl om, at vi har ønsket det her længe.
Og vi er gået ud og har sagt, at det f.eks. kunne være sådan, og så har vi fået beregninger på det, og så må man jo kigge ind i, hvad det er, der giver mening i forhold til det her.
Det er slet ikke det, vi taler om i dag.
Ordføreren kommer med en masse ting, og jeg kunne også se, at ordføreren havde været inde at skrive på min facebookside forleden, men det tager tid.
Det kan ordføreren nok huske; det tager tid at lave en økonomisk plan, som er fuldstændig gennemarbejdet.
Så ja, det tager tid at finde penge til de ting, man gerne vil foreslå.
Nikoline Erbs Hillers-Bendtsen (ALT), 2023-12-01:
Ja, og der har været problemer, hvilket ordføreren også er inde på, i forhold til at de patientgrupper, som medicinen er tiltænkt, ikke kan få det, fordi det bliver brugt til et andet formål
Jeg synes generelt, at vi skal kigge på at sikre, at dem, som er blevet givet en behandling, skal have lov til at få den behandling, og der har vi nogle problemer generelt i vores sundhedsvæsen med, at vi ikke kan levere de rigtige præparater i tide.
Så det skal vi kigge ind i, helt sikkert.
Lars Boje Mathiesen (UFG), 2023-12-01:
Sidst jeg tjekkede, havde Dansk Folkeparti eksisteret i lidt over 25 år, så jeg ved ikke, hvor lang tid det tager at lave en økonomisk plan.
Men jeg er glad for, at man anerkender, at det var det, som Dansk Folkeparti gik til valg på som et af de fem temakrav, som man havde til en borgerlig statsminister, nemlig at der skulle være gratis medicin til alle svært overvægtige med en bmi over 30.
Det har man så fundet ud af i Dansk Folkeparti, at man ikke lige kan finde 25 mia. kr. til, så nu har man så lavet det om, og nu siger man så noget andet.
Det synes jeg er fornuftigt.
Gid man havde samme fornuft på alle de andre udgiftsforslag, som man har.